Úradný vestník L 183 , 14/07/1988 S. 0034 - 0034

Fínske špeciálne vydanie: Kapitola 5 Zväzok 4 S. 0132

Švédske špeciálne vydanie: Kapitola 5 Zväzok 4 S. 0132



Rozhodnutie Komisie z 24. februára 1988, ktorým sa prijímajú opatrenia na zlepšenie informovanosti o bezpečnosti, hygiene a ochrane zdravia pri práci (88/383/EHS) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, a najmä jej článok 118, keďže pre Komisiu je nevyhnutné, aby mala k dispozícii potrebné informácie skôr, ako členské štáty prijmú zákony, iné právne predpisy a správne opatrenia o bezpečnosti, hygiene a ochrane zdravia pri práci; keďže v určitých prípadoch musia byť všetky členské štáty taktiež informované o zákonoch, iných právnych predpisoch a správnych opatreniach, ktoré plánuje ktorýkoľvek členský štát; keďže smernica Rady 83/189/EHS [1] ustanovila systém informácií v oblasti technických noriem a predpisov vrátane tých, ktoré sa týkajú bezpečnosti, hygieny a ochrany zdravia pri práci; keďže sa ukázalo, že je nevyhnutné doplniť tento postup zlepšením informácií o ostatných zákonoch, iných právnych predpisoch a správnych opatreniach, ktoré stanovuje toto rozhodnutie; keďže je potrebné zriadiť skupinu expertov, ktorej členovia budú navrhnutí členskými štátmi a ktorej úlohou bude pomáhať Komisii pri kontrole návrhov vnútroštátnych zákonov, iných právnych predpisov a správnych opatrení, PRIJALA TOTO ROZHODNUTIE: Článok 1 Členské štáty bezodkladne informujú Komisiu o všetkých zákonoch, iných právnych predpisoch a správnych opatreniach o bezpečnosti, hygiene a ochrane zdravia pri práci a všetkých návrhoch zákonov, iných právnych predpisov a správnych opatrení v tejto oblasti, s výnimkou návrhov technických predpisov, ako sú definované v článku 1 ods. 6 smernice 83/189/EHS. Členské štáty taktiež predkladajú všetky ostatné ustanovenia týkajúce sa tejto oblasti. Článok 2 1. Komisia zasiela členským štátom všetky návrhy zákonov, iných právnych predpisov a správnych opatrení, ktoré obdrží na základe článku 1 a ktoré považuje na účely tohto rozhodnutia za dôležité. 2. Komisia a ostatné členské štáty môžu predložiť členskému štátu, ktorého návrh ustanovení obdržali v súlade s odsekom 1, svoje pripomienky; príslušný členský štát zohľadní tieto pripomienky nakoľko je to len možné. Členské štáty predkladajú svoje pripomienky prostredníctvom Komisie. Článok 3 Komisii pomáha skupina expertov, ktorej predsedá zástupca Komisie. Skupina pozostáva z 24 členov, každý členský štát navrhne dvoch expertov, ktorých vymenuje Komisia. Za každého člena je vymenovaný náhradník tak, ako je to uvedené vyššie. Článok 4 Komisia pravidelne informuje Poradný výbor pre bezpečnosť, hygienu a ochranu zdravia pri práci o akýchkoľvek ďalších činnostiach vyplývajúcich z vykonávania tohto rozhodnutia, s výnimkou akýchkoľvek aspektov, ktoré členské štáty považujú za dôverné, a v prípade potreby aj stály výbor zriadený na základe článku 5 smernice 83/189/EHS. Článok 5 Toto rozhodnutie je adresované členským štátom. V Bruseli 24. februára 1988 Za Komisiu Manuel Marín podpredseda [1] Ú. v. ES L 109, 26.4. 1983, s. 8. --------------------------------------------------